text: Bøderegn: Bilister tog billeder af motorvejsulykke 
  21 juni 2017 kl. 20.27
  Politiet noterede mange bilister, der tog billeder, mens de holdt i kø ved onsdagens motorvejsuheld ved Kolding. 
  Mange bilister fandt mobilen frem og tog billeder, da de holdt i kø ved motorvejsulykken i Kolding.
  Ulykken spærrede motorvejen i mange timer, og den tid brugte bilisterne med mobilen i hånden. Politiet noerede en større skare af fotograferende bilister. Det skriver Kolding News. 
  - Hvis folk ikke overholder de regler, der er, så udskriver vi selvfølgelig bøder, siger vagtchefen ved Sydøstjyllands Politi, Flemming Lau. 
  Køerne opstod onsdag middag, efter to lastbiler kørte sammen på motorvej E45 ved Kolding. Det ene spor blev åbnet efter et par timer, men da det var blevet åbnet, skete der et mindre uheld i det farbare spor. Det lukkede igen motorvejen helt. Indtil klokken cirka halv ti onsdag aften har der kun været et spor åbent. Det har skabt massive køer hele dagen.
  